L'Ajuntament sol·licita a la Generalitat la inclusió del tren al Port de Sagunt en el pla de Rodalies
02 de novembre 2021

![Regidor IP en el Ple](/media/tuxjbwkz/99c-ip-tren.jpg?width=850&height=566.9886363636364)

​L'arribada del tren al Port de Sagunt ha tornat al Saló de Plens de l'Ajuntament amb una nova moció. En els últims anys, el Ple ha aprovat per unanimitat una sèrie de mocions en les quals se sol·licitava que la xarxa de Rodalies arribara al Port de Sagunt. En esta ocasió, el Ple ha aprovat per unanimitat una moció presentada per Iniciativa Porteña, en la qual es demanava a la Generalitat Valenciana que incloguera l'arribada del tren fins al Port de Sagunt en el pla de Rodalies de la Comunitat Valenciana.

A més, sol·licitava al Govern i a la Generalitat que esta infraestructura fóra inclosa entre els projectes finançats amb els fons Next Generation de la Unió Europea. Finalment, també demandava que el Govern encarregara a INECO (enginyeria i consultoria de transport) la continuació dels estudis i projectes necessaris per a aconseguir este objectiu. La moció va ser defensada pel regidor Juan A. Guillén.

El text aprovat fa menció a les mocions presentades anteriorment, però «**entenem que la presentació d'esta moció és necessària i complementària de les anteriors presentades perquè ha canviat el context**». En este sentit, marca tres punts com a novetat. En primer lloc, que la Unió Europea ha creat el pla Next Generation per a la recuperació econòmica després de la pandèmia. Amb este pla, els fons seran gestionats en molts casos per les comunitats autònomes i els trens de rodalies poden ser objecte de finançament amb estos fons. En este apartat, la moció destaca els estudis realitzats sobre la reducció d'emissions contaminants dels desplaçaments en vehicles particulars, i cita que, segons el Pla de Mobilitat de l'Ajuntament de Sagunt, es realitzen uns 13.000 viatges al dia entre el Port de Sagunt i Sagunt, als quals caldria sumar els que es fan a València i a Castelló.

En segon lloc, la moció apunta que dirigents polítics de la Generalitat Valenciana «**han declarat en dates recents la seua voluntat d'assumir les competències en Rodalies**», per tant, «**fa absolutament necessari que la Generalittat contemple l'arribada del Tren de Rodalies al Port si finalment esta competència és assumida per la Generalitat i en vista a les negociacions que pogueren establir-se**».

Com a tercer i últim punt, manifesta que a més «**hem conegut de dirigents autonòmics i nacionals la necessitat d'elaborar un nou pla de Rodalies per a la Comunitat Valenciana, avançant com a data per a finalitzar la redacció d'este nou pla el primer trimestre de 2022**».

*   [](http://www.facebook.com/sharer.php?u=https://aytosagunto.es/va/actualitat/l-ajuntament-sol-licita-a-la-generalitat-la-inclusió-del-tren-al-port-de-sagunt-en-el-pla-de-rodalies/ "Facebook")
*   [](http://twitter.com/share?url=https://aytosagunto.es/va/actualitat/l-ajuntament-sol-licita-a-la-generalitat-la-inclusió-del-tren-al-port-de-sagunt-en-el-pla-de-rodalies/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-ajuntament-sol-licita-a-la-generalitat-la-inclusió-del-tren-al-port-de-sagunt-en-el-pla-de-rodalies/ "Linked In")
*   [](mailto:?body=https://aytosagunto.es/va/actualitat/l-ajuntament-sol-licita-a-la-generalitat-la-inclusió-del-tren-al-port-de-sagunt-en-el-pla-de-rodalies/)